ജില്ല ആശുപത്രിയില് പ്രസവ വിഭാഗം മുഴുവന് സമയം ഉറപ്പാക്കും Lead പെരിന്തല്മണ്ണ രണ്ട് ഫിസിഷ്യന്, അനസ്തേഷ്യ ഡോക്ടര്മാരെ ഉടന് നിയമിക്കും പെരിന്തല്മണ്ണ: പെരിന്തല്മണ്ണ ജില്ല ആശുപത്രിയില് വര്ഷങ്ങളായി മുടങ്ങിക്കിടക്കുന്ന എമര്ജന്സി ഒാപറേഷന് തിയറ്റര് തുറക്കുകയും പ്രസവ വിഭാഗം 24 മണിക്കൂറും പ്രവര്ത്തിപ്പിക്കാന് പുതിയ നിയമനങ്ങള് നടത്തുകയും ചെയ്യാന് ജില്ല പഞ്ചായത്ത് വിളിച്ചുചേര്ത്ത ആരോഗ്യ ഉദ്യോഗസ്ഥരുടെയും ജനപ്രതിനിധികളുടെയും യോഗത്തില് തീരുമാനിച്ചു. ജില്ല പഞ്ചായത്ത് പ്രസിഡന്റ് എം.കെ. റഫീഖ, ജില്ല മെഡിക്കല് ഒാഫിസര് ഡോ. കെ. സക്കീന എന്നിവരുടെ നേതൃത്വത്തിലായിരുന്നു യോഗം. നിലവില് ജില്ല ആശുപത്രിയിലെ മുഴുവന് സേവനങ്ങളും പൊതുജനങ്ങള്ക്ക് ലഭിക്കുന്നില്ലെന്നും അതിന് നിസ്സാര കാരണങ്ങള് നിരത്തുകയാണെന്നും പരാതികളുയര്ന്നിരുന്നു. എമര്ജന്സി തിയറ്റര് പ്രവര്ത്തിക്കാത്തതാണ് ഇതില് പ്രധാനം. താല്ക്കാലികമായി രണ്ടു ഫിസിഷ്യനെയും ഒരു അനസ്തറ്റിസ്റ്റിനെയും നിയമിക്കും. ഇതോടൊപ്പം ആശുപത്രിയില് വര്ക്ക് അറേഞ്ച്മന്െറില് സേവനം ചെയ്യുന്ന ഫോറന്സിക് സര്ജനെ നിലനിര്ത്താനും തീരുമാനിച്ചു. ശിശുരോഗ വിദഗ്ധനായ ഒരു ഡോക്ടര് ആശുപത്രിയിലുണ്ടെങ്കിലും കുട്ടികളുടെ വാര്ഡില് സേവനം ലഭിക്കുന്നില്ല. ഇതിന് പരിഹാരമായി താല്ക്കാലികമായി ഒരു ഡോക്ടറെ അത്യാഹിത വിഭാഗത്തില് മെഡിക്കല് ഒാഫിസറായി നിയമിക്കുകയും ശിശുരോഗ ഡോക്ടറെ കുട്ടികുടെ വാര്ഡില് ഉപയോഗപ്പെടുത്തുകയും ചെയ്യും. നിലവില് എന്.എച്ച്.എമ്മില് 32 പേരാണ് ഇവിടെ സേവനം ചെയ്യുന്നത്. ഇതിലേക്ക് മൂന്നു സ്റ്റാഫ് നഴ്സുമാരെക്കൂടി നിയമിക്കാന് യോഗം നിര്ദേശിച്ചു. പി.എസ്.സി പട്ടികകള് നിലവിലുള്ള തസ്തികകള് പോലും ഒഴിഞ്ഞു കിടക്കുന്നുണ്ട്. ഇത് 15 ദിവസത്തിനകം നികത്താന് നടപടിയെടുക്കും. ബാക്കിയുള്ള തസ്തികകളിലേക്ക് അടുത്തു തന്നെ താല്ക്കാലിക നിയമനത്തിന് നോട്ടീസിടും. പ്രസവ വാര്ഡിന്െറ സേവനം 24 മണിക്കൂറും ലഭ്യമാക്കലാണ് ലക്ഷ്യം. എന്.എച്ച്.എം ജില്ല പ്രോഗ്രാം മാനേജര് ഡോ. മുഹമ്മദ് ഇസ്മയില്, ജില്ല പഞ്ചായത്ത് അംഗം കെ.ടി. അഷ്റഫ്, ജില്ല ആശുപത്രി സൂപ്രണ്ട് ഡോ. ആരതി, ലേ സെക്രട്ടറി പ്രസന്നന്, ആര്.എം.ഒ ഡോ. അബ്ദുല് റസാഖ് തുടങ്ങിയവരും യോഗത്തില് പങ്കെടുത്തു.